Proteas trap Indië se tjank afQuinton de Kock tydens ‘n oefensessie (21 September 2019) (Foto: ANI Photo) Daar is darem nog skop oor in Suid-Afrikaanse krieket. Met die T20-kaptein, Quinton de Kock (79*), sy aanvangsmaat, Reeza Hendricks (28) en Temba Bavuma (27*) aan die spits, het die Proteas Sondag in Bengaluru die derde T20-wedstryd teen Indië op ŉ drafstap met nege paaltjies gewen. Die reeks van drie wedstryde het dus met 1-1 gelykop geëindig, nadat die eerste wedstryd in Dharamsala uitgereën het en Indië die tweede kragmeting in Mohali gewen het. Indië kon Sondag net 134/9 in sy 20 boulbeurte aanteken nadat die kolfmasjien Virat Kohli (9) nie geolie was nie. Kohli is die gom van die Indiese span en as hy die dag nie lopies aanteken nie, verkrummel die res. Kagiso Rabada (3/30) en Beuran Hendricks (2/14) het met die bal uitgeblink. Suid-Afrika het by 140/1 in slegs 16.5 boulbeurte uitgekom. De Kock, wat in Mohali 52 lopies aangeteken het, het Sondag slegs 52 balle ontvang en ses viere en vyf sesse gemoker. Hy is as speler van die reeks aangewys. Beuran Hendricks was speler van die wedstryd.